รัฐบาลไทย-ข่าวทำเนียบรัฐบาล-รอง ลธน.ม.เรณูฯ เป็นประธานในพิธีปิดงาน "ตลาดนัดวิถีวิทย์ 2560"    ณ ตลาดคลองผดุงกรุงเกษม ข้างทำเนียบรัฐบาล
วันอาทิตย์ที่ 29 มกราคม 2560
รอง ลธน.ม.เรณูฯ เป็นประธานในพิธีปิดงาน "ตลาดนัดวิถีวิทย์ 2560"    ณ ตลาดคลองผดุงกรุงเกษม ข้างทําเนียบรัฐบาล
รองเลขาธิการนายกรัฐมนตรีฝ่ายการเมือง เป็นประธานในพิธีปิดตลาดนัดวิถีวิทย์ 2560 จัดโดยกระทรวงวิทยาศาสตร์และเทคโนโลยีและสํานักเลขาธิการนายกรัฐมนตรี สามารถสร้างยอดการจําหน่ายสินค้าภายในงานและยอดการสั่งซื้อไม่ต่ํากว่า 30 ล้านบาท
วันนี้ (29 มกราคม 2560) เวลา 15.00 น. ณ เวทีกลาง ตลาดคลองผดุงกรุงเกษม ข้างทําเนียบรัฐบาล นางสาวเรณู ตังคจิวางกูร รองเลขาธิการนายกรัฐมนตรีฝ่ายการเมือง ในฐานะประธานกรรมการดําเนินโครงการตลาดคลองผดุงกรุงเกษม เป็นประธานในพิธีปิด “ตลาดคลองผดุง: ภายใต้แนวคิด “ตลาดนัดวิถีวิทย์ 2560” ณ ตลาดคลองผดุงกรุงเกษม ข้างทําเนียบรัฐบาล จัดโดยกระทรวงวิทยาศาสตร์และเทคโนโลยีด้วยความร่วมมือของสํานักเลขาธิการนายกรัฐมนตรี โดยมีรศ.นพ.สรนิต ศิลธรรม ปลัดกระทรวงวิทยาศาสตร์และเทคโนโลยี นายแพทย์สุเทพ วัชรปิยานันทน์ อธิบดีกรมการแพทย์แผนไทย คณะผู้บริหารและตัวแทนหัวหน้าส่วนราชการที่เกี่ยวข้องเข้าร่วมงาน
ปลัดกระทรวงวิทยาศาสตร์และเทคโนโลยี กล่าวว่า กระทรวงวิทยาศาสตร์และเทคโนโลยี ได้รับโอกาสเป็นเจ้าภาพในการจัดงาน "ตลาดนัดวิถีวิทย์ 2560” ณ ตลาดคลองผดุงกรุงเกษม ข้างทําเนียบรัฐบาล ระหว่างวันที่ 9 - 29 มกราคม 2560 (รวม 21 วัน) โดยได้คัดเลือกสินค้าหรือผลิตภัณฑ์ที่ได้รับการสนับสนุนและพัฒนาจากหน่วยงานในสังกัดและหน่วยงานเครือข่ายที่ใช้ความรู้ด้านวิทยาศาสตร์และเทคโนโลยีไปช่วยในการสร้างสรรค์ พัฒนาต่อยอด ปรับปรุงกระบวนการผลิตให้มีความปลอดภัยและได้รับมาตรฐาน ตลอดจนการนําผลงานนวัตกรรมด้านเครื่องจักร เครื่องมือ ที่ผ่านการวิจัยและพัฒนาด้วยฝีมือคนไทยมาจัดจําหน่ายภายในงาน รวมผลิตภัณฑ์นวัตกรรมที่เข้าร่วมจําหน่ายภายในงานมากกว่า 250 ผลิตภัณฑ์ โดยจัดกลุ่มสินค้า ผลิตภัณฑ์ ได้แก่ ตลาดชุมชน สมุนไพรเพื่อสุขภาพ สินค้าเพื่อการเรียนรู้ทางภูมิปัญญา ฯลฯ ซึ่งทุกกิจกรรมได้รับความสนใจจากประชาชน หน่วยงานราชการ และเอกชน รวมถึงผู้ประกอบการ เข้าร่วมงานเป็นจํานวนมาก และมีผลสําเร็จเป็นที่น่าพอใจ  โดยมียอดผู้เข้าร่วมชมงานและเลือกซื้อสินค้า ผลิตภัณฑ์ภายในงานมากกว่า 70,000 คน มีประชาชนเข้าร่วมกิจกรรมอบรมถ่ายทอดเทคโนโลยีเพื่อสร้างอาชีพ 20 หลักสูตร  มากกว่า 700 คน ทั้งนี้ สามารถสร้างยอดการจําหน่ายสินค้าภายในงานและยอดการสั่งซื้อไม่ต่ํากว่า 30 ล้านบาท และยังส่งผลให้เกิดการเจรจาทางธุรกิจ โดยเฉพาะเทคโนโลยีโรงไฟฟ้า  ชีวมวลที่มีมูลค่ารวม 100 ล้านบาท  นอกจากนี้ กระทรวงวิทยาศาสตร์และเทคโนโลยียังได้จัดให้มีกิจกรรมพิเศษเพื่อหารายได้ "ปันน้ําใจ" ช่วยเหลือผู้ประสบภัยน้ําท่วมในภาคใต้ ในช่วงวันที่ 14-15 มกราคม 2560 มีประชาชนร่วมปันน้ําใจซื้อสินค้าราคาพิเศษ โดยยอดเงินบริจาคผ่านรัฐบาล จํานวน 61,716 บาท โดยโอนเงินเข้าบัญชีกองทุนเงินช่วยเหลือผู้ประสบสาธารณะภัยเป็นที่เรียบร้อยแล้ว
โอกาสนี้ รองเลขาธิการนายกรัฐมนตรีฝ่ายการเมือง กล่าวขอบคุณกระทรวงวิทยาศาสตร์ฯ ที่เป็นเจ้าภาพจัดงานในช่วงเดือนมกราคม 2560 และสามารถดําเนินการบรรลุวัตถุประสงค์ตามนโยบายของนายกรัฐมนตรี ได้มีนโยบายให้จัดตลาดคลองผดุงกรุงเกษมเพื่อเพิ่มโอกาส สร้างอาชีพ สร้างรายได้และลดความเหลื่อมล้ําในสังคม พร้อมทั้งให้ผู้ประกอบการรายย่อยได้มีโอกาสมาพบประชาชนโดยตรงในการจัดแสดงและจําหน่ายสินค้าที่เป็นประโยชน์ในการดํารงชีวิตประจําวันในราคาย่อมเยาว์ส่งผลให้มีการกระจายรายได้สู่เศรษฐกิจชุมชนอย่างกว้างขวาง ดังนั้น จึงขอขอบคุณกระทรวงวิทยาศาสตร์และเทคโนโลยีที่ได้มีส่วนร่วมในการจัดงานครั้งนี้ จากนั้น ปลัดกระทรวงวิทยาศาสตร์และเทคโนโลยี ได้ส่งมอบป้ายตลาดคลองผดุงกรุงเกษม ผ่านรองเลขาธิการนายกรัฐมนตรีฝ่ายการเมือง เพื่อส่งมอบต่อให้กับอธิบดีกรมการแพทย์แผนไทย กระทรวงสาธารณสุข รับเป็นเจ้าภาพการจัดงาน ฯ ในเดือนถัดไป  พร้อมได้ถ่ายภาพเป็นที่ระลึกร่วมกันกับผู้มาร่วมงานครั้งนี้
สําหรับในเดือนกุมภาพันธ์กระทรวงสาธารณสุขจะจัดงานตลาดคลองผดุงกรุงเกษม ข้างทําเนียบรัฐบาล ภายใต้แนวคิด “เมืองสุขภาพดี วิถีไทย” โดยจัดขึ้นระหว่างวันที่ 6 – 26 กุมภาพันธ์ 2560 ตั้งแต่เวลา 10.00 - 19.00 น. โดยมีสินค้าผลิตภัณฑ์ และกิจกรรมต่าง ๆ มากมาย อาทิ การจัดจําหน่ายเวชสําอาง การบริการทางการแพทย์และสาธารณสุขฟรีแก่ประชาชน ภูมิปัญญาไทย มีการนํานวัตกรรมและภูมิปัญญาในท้องถิ่นมาจัดแสดงและจัดจําหน่าย อาหาร Clean Food Good Taste  สําหรับเวทีกลาง จะมีการแสดงและการสาธิต ต่าง ๆ เช่น สาธิตสปา@โฮม สาธิตเครื่องหอมกระตุ้นรัก สาธิตเรื่องกล้วยสวยด้วยมือเรา บ้านนี้มีรักษ์ ขยับกายสบายชีวี ประโยชน์ ของ “งาดํา” กฤษณาสมุนไพรมูลค่าหมื่นล้านบาท เครื่องเทศไทยก้าวไกลสู่สากล นอกจากนี้ในการจัดงานดังกล่าวในแต่ละสัปดาห์นั้น จะมีรูปแบบที่แตกต่างกันไป และน่าสนใจ อาทิ สัปดาห์ที่ 1 เรื่องข้าว สัปดาห์ที่ 2 สมุนไพรไทย สัปดาห์ที่ 3 นวัตกรรมสมุนไพรไทย ตลอดจนการให้ความรู้ด้านสุขภาพต่าง ๆ อีกมากมาย
--------------
กลุ่มประชาสัมพันธ์และเผยแพร่